.... In nomine sancte et individue Trinitatis noticie posterorum presentis scripti testimonio transmittere curavimus, quod domina Montis Sancti Johannis, filia Guidonis viri militaris de Saltu castro.... concessit Deo beateque Marie, beatoque Sequano terram de Buxeria, cultam et incultam, nemora et prata et pascua, decursusque aquarum irriguos, libere et absolute, nullo reclamante, concedentibus duobus filiis suis; Hugone, domino Montis Sancti Johannis et Johanne, fratre ejus. Tempore vero succedente, jam dicta virago migravit a seculo; in cujus die sepulture post exequtionem exequiarum, Hugo jam dictus et Johannes, frater ejus, materne dispositioni nolentes contraire, predictum beneficium per textum Evangelii super altare beati Sequani obtulerunt; concedente uxore jam dicti Hugonis nondum habente filium nec filiam; concedentibus etiam sororibus ejusdem Hugonis cum filiis ac filiabus suis, scilicet Hemmelina, domina Blaseii, et domina de Chaudenai. Hujus beneficii custodiam retinuit sibi predictus Hugo, ita tamen quod nec ipse, nec heres quem ipse habiturus esset, in predicta terra aliquam exactionem faceret, seque ipsum dicti beneficii deffensorem contra quem quilibet promisit protectoremque. Ad confirmationem predictorum plurima nomina testium subscribi placuit: Raynerius de Durnai; Galterus Sine terra; Hugo d’Arcuncy; Willelmus de Farconnei (sic); Milo, maior; Obertus, maior; Andreas Chanbellens; Theobaldus, maior; Galo, famulus; Milo Cuynez. Actum in claustro Sancti Sequani, anno Domini M°C°L°II°, indictione XV, epacta XII, Anastasio summi pontificatus honorem tenente; regnante Ludovico rege Francorum; Godefrido episcopo Lingonensi existente; Odone duce Burgundie vivente; Richardo existente abbate Sancti Sequani; regnante domino nostro Jesu Christo per omnia secula.